‘เคจีไอ’เหมาดูแลซื้อขายสินค้าอนุพันธ์
เคจีไอ ขอเป็นมาร์เก็ตเมกเกอร์ อีทีเอฟ ทุกกอง และสินค้าในอนุพันธ์ทุกประเภท
19 ธ.ค. 2554

เคจีไอ ขอเป็นมาร์เก็ตเมกเกอร์ อีทีเอฟ ทุกกอง และสินค้าในอนุพันธ์ทุกประเภท 
น.ส.นฤมล อาจอำนวยวิภาส กรรมการผู้จัดการ ฝ่ายธุรกิจตราสารอนุพันธ์ บริษัทหลักทรัพย์ เคจีไอ (ประเทศไทย) หรือ KGI เปิดเผยว่า ปี 2555 บริษัทตั้งเป้าต้องการเข้าไปเป็นผู้ดูแลสภาพคล่อง (มาร์เก็ตเมกเกอร์) สินค้าทุกประเภทในตลาดอนุพันธ์ (TFEX) และอีทีเอฟทุกกองทุน เพื่อเพิ่มสภาพคล่องให้กับสินค้าเหล่านี้ รองรับความต้องการของลูกค้าสถาบันทั้งในและต่างประเทศ หากต้องการส่งคำสั่งซื้อมูลค่าขนาดใหญ่สามารถลงทุนผ่านเคจีไอได้ จะช่วยตอบสนองความต้องการของลูกค้า 
สำหรับเป้าหมายปีหน้ามีแผนจะออกกองทุนอีทีเอฟอ้างอิงดัชนีหุ้นต่างประเทศ เช่น ดัชนีฮั่งเส็ง ดัชนีนิกเกอิ และดัชนีกอสปิของเกาหลี คาดว่าตัวแรกน่าจะออกเสนอขายได้ในไตรมาสแรกของปี 2555 
นอกจากนี้ เคจีไอยังวางแผนเดินทางไปให้ข้อมูล (โรดโชว์) เพื่อพบกับลูกค้าในต่างประเทศทุก 3 เดือน มาเลเซีย สิงคโปร์ ฮ่องกง และเกาหลีใต้ เพื่อไปให้ข้อมูลเกี่ยวกับสินค้าที่เคจีไอให้บริการอยู่ พร้อมกับขอความเห็นถึงความต้องการสินค้า เพื่อจะได้พัฒนาสินค้าที่ตรงใจลูกค้า